**ZAPISNIK**

**seje Sveta staršev OŠ heroja Janeza Hribarja, ki je bila v petek 8.6.2018 ob 18. uri v zbornici OŠ Stari trg**

Sejo je vodila: predsednica Sveta staršev šole Zlatka Turšič; uvodoma se ugotovi, da je na seji prisotnih 12 predstavnikov od 17 predstavnikov – Svet staršev je sklepčen

**Predlagan dnevni red:**

1. Potrditev dnevnega reda
2. Določitev zapisnikarja
3. Pregled sklepov prejšnje seje
4. Potrditev zapisnika prejšnje seje
5. Poročilo o poslovanju Šolskega sklada za leto 2017/18
6. Soglasje za nabavno ceno delovnih zvezkov in drugih učnih gradiv za posamezen razred za šolsko leto 2018/19
7. Pobude in vprašanja

**K/1 Potrditev dnevnega reda**

**Sklep: Dnevni red soglasno prisotnih sprejet.**

**K/2 Določitev zapisnikarja**

**Sklep: Za zapisnikarico soglasno prisotnih sprejeta -**

**K/3 Pregled sklepov prejšnje seje**

Pregledani so bili sklepi prejšnjih sej z dne 28.2.2018 in 26.4.2018.

Zapisnik z dne 28.2.2018:

* Glede sklepa pod 3. točko ravnateljica pove, da je bil staršem posredovan predlog – izlet za Zlate bralce v Gardaland v spremstvu staršev in da se 10 od 28 staršev ni odločilo za izlet v Gardaland, zato so učenci tudi letos odšli na izlet v Ljubljano. Starši teh učencev ter ravnateljica povedo, da so se imeli otroci lepo v Ljubljani.

**Sprejme se dodatni sklep: Izlet v Gardaland za Zlate bralce v spremstvu staršev se izvede le, če so vsi starši glede tega soglasni.**

* Glede sklepa pod 5. točko predsednica predstavnikom obljubi, da jih bo v novem šolskem letu opozorila na sklenjeno.
* Glede sklepa pod 9. točko predsednica pove, da je bila Občina Loška dolina o predlaganem obveščena in da je bila zadeva sanirana, vendar prepozno. Predsednica predstavnike opozori, da naj določen problem sporočijo ravnateljici oz. predsednici takoj, posledično bodo lahko tudi ukrepi pravočasni.

Zapisnik z dne 26.4.2018:

* Glede sklepa pod 2. točko predsednica pove, da je bilo predlagano posredovano Občini Loška dolina. Občina je na predlagano odgovorila: *Dne 15.2.2018 in 14.3.2018 je bila osnovna šola obveščena o nameravanem javnem razpisu oz. o relacijah za prevoze otrok. Ker s strani šole ni bila podana nobena pripomba, je bil objavljen razpis v predvideni obliki z relacijami (brez zaselka Sige). Ker se naš predlog nanaša na spremembo relacije, kar bi pomenilo spremembo naročila, se v fazi oddaje ponudb ne more spreminjati. V kolikor pa bo po sprejemu ponudb in sklenitve pogodbe možna sprememba relacije, ki bi vsebovala zaselek Siga, nas bo občina o tem obvestila.* **Sprejme se dodatni sklep: Počaka se na odgovor oz. možno/nemožno spremembo.**
* Glede sklepa po 3. točko/1 predsednica pove, da je bil predlog z naslednjo vsebino posredovan predsednici aktiva*: Ne vem, koliko se je do letošnjega šolskega leta staršem naše šole poročalo o aktivih. Jaz zdaj to redno poročam, tako, da je bilo na seji Sveta staršev dne 26.4.2018 s strani staršev izpostavljeno naslednje oz. je bila izražena želja, da se le-to posreduje aktivu: •Vsi se strinjajo, da je učna snov v osnovnih šolah preobsežna. Zato so tudi oni mnenja, da naj bi se le-ta zmanjšala ter da bi tako otroci imeli več časa za ponavljanje in utrjevanje snovi. •Starši so tudi mnenja, da kar zadeva predmetov glasbe, likovne in športne le-ti ne bi smeli biti enakovredni ostalim predmetov, saj je ocena predvsem odvisna od nadarjenosti in spretnosti otrok, ne pa od priučenega znanja. Poleg tega so ocenjevanja prezahtevna. •Glede točkovanja preizkusov znanja so starši povedali, da le-to po šolah ni enakovredno. Na naši šoli se je lansko leto zaradi prijave starša na inšpekcijo oz. kot posledica obiska inšpekcije ter navodila svetovalke Zavoda za šolstvo ukinilo polovično točkovanje. Le-to naj bi bilo v skladu s pravili. Je pa res, da se po nekaterih šolah (staršem poznano OŠ Cerknica) še vedno uporabljajo polovične točke, kar doprinese tudi do boljših ocen. Tako na primer učenci z enakim znanjem dosežejo različne ocene, in sicer na šolah, kjer se uporabljajo polovične točke dosežejo boljše ocene, kar pa na vse zadnje lahko vpliva tudi na boljšo možnost vpisa v srednje šole. Nas zanima vaše mnenje oz. bi bilo dobro, da se le to izpostavi na kakšni seji oz. delovni skupini.* Odgovor predsednice aktiva je bil sledeč: *Hvala lepa za e-mail. Vsekakor bo še debata. Pošiljam pa povezavo na spletno stran skupnega dokumenta o tem, kaj starši pričakujemo za spremembe v šolstvu..., kaj več pa šesledi.http://www.zasss.si/documents/Predlogi%20ZASSS%20za%20prihodnji%20razvoj%20slovenskega%20solstva.pdf. Pred pol leta sem vprašala svetovalko na Zavodu za šolstvo o teh polovičnih točkah, vendar mi je zatrdila, da je možno tako točkovanje. Mnenja Inšpektorata ne poznam. Oni pa gledajo samo pravno podlago. Bom ob priložnosti preučila pravilnik na to temo. Osebno pa menim, da je točkovanje popolnoma brezvezna tema za urejanje na nacionalnem nivoju, ampak bi morala biti v pristojnosti učitelja. To trdim zato, ker je tudi to, koliko točk sploh mogočih na testu, koliko je potrebno za dosego ocene 2 ipd, popolnoma subjektivni kriterij učitelja oz. strokovnega tima učiteljev nekega predmeta.* *Sama sem se pred leti veliko ukvarjala s testi, jih sestavljala in postavljala točkovanja in vrednotenja, in to so moje preverjene izkušnje. Glede prve in druge točke se popolnoma strinjam.* Predsednica sveta šole v zvezi s tem še pove, da bo na naslednji seji pojasnila dosedanje ugotovitve oz. delovanje aktiva.
* Glede sklepa pod 3. točko/2 ravnateljica izpostavi možnost, da bi glede polovičnega točkovanja povabili na Svet staršev svetovalko Zavoda o šolstvu, da nam le-to pojasni.

**Sklep: Zapisnika z dne 28.2.2018 in 26.4.2018 sta soglasno sprejeta.**

**K/5 Poročilo o poslovanju Šolskega sklada za leto 2017/18**

V zvezi z navedenim predsednik Šolskega sklada - pove, da se je v mesecu maju udeležil delavnice aktiva. Na tej delavnici je predvsem izvedel, koliko ter na kakšen način pridobivajo šole finančna sredstva v šolski sklad. Pri tem je poudaril, da tisti, ki naberejo več sredstev, le-ta pridobijo od večjih podjetij, kar pa naš sklad trenutno ne dobi.

Predsednik šolskega sklada pove še, da so se letos odločili, da bo sklad v naslednjem šolskem letu bolj aktiven. Poleg dosedanjih načinov zbiranja sredstev (pošiljanje položnic gospodinjstev, dobrodelnega teka, itd.), naj bi organizirali večjo prireditev ter da naj bi podjetjem pisno ter osebno ponudili možnost odkupa novoletnih daril (izdelkov) ter čestitk, ki naj bi jih izdelali učenci – koncept mora biti podjetjem dobro predstavljen.

S predlaganim se prisotni strinjajo in sprejmejo naslednji **sklep: O predlaganem predlogu bodo predstavniki poročali staršem na 1. roditeljskem sestanku v šolskem letu 2018/19** (predvsem zaradi potrditev predlaganega ter pridobivanja informacij o podjetjih, ki bi pri tem lahko sodelovala; lahko gre tudi za podjetja izven Občine Loška dolina).

**K/6 Soglasje za nabavno ceno delovnih zvezkov in drugih učnih gradiv za posamezen razred za šolsko leto 2018/19**

Cene delovnih zvezkov za leto 2018/19 po posameznih razredih znašajo:

* 1. razred 30 EUR
* 2. razred 53,95 EUR
* 3. razred 30 EUR
* 4. razred 52 EUR
* 5. razred 66,90 EUR
* 6. razred 69,53 EUR
* 7. razred 80,27 EUR
* 8. razred 90,22 EUR
* 9. razred 60,10 EUR

Analiza zbranih podatkov aktiva za šolsko leto 2017/18 - povprečne cene po posameznih razredih so znašale:

- 1. razred 34,51 EUR

- 2. razred 42,11 EUR

- 3. razred 50,08 EUR

- 4. razred 63,77 EUR

- 5. razred 65,99 EUR

- 6. razred 73,35 EUR

- 7. razred 70,07 EUR

- 8. razred 83,93 EUR

- 9. razred 70,35 EUR

Na podlagi zbranih in podanih podatkov je bilo tako ugotovljeno, da se cene delovnih zvezkov naše šole gibljejo v povprečju cen slovenskih šol. Je pa starše predvsem zmotilo povišanje cene delovnih zvezkov za 8. razred. Pri tem ravnateljica pojasni, da so prišli novi delovni zvezki, ki so bolj ustrezni in v strokovno odločitev učiteljice ne more poseči.

**Sklep: Soglasje za nabavno ceno delovnih zvezkov in drugih učnih gradiv za posamezen razred za šolsko leto 2018/19 soglasno prisotnih podano.**

**K/7 Pobude in vprašanja**

1. Eden izmed predstavnikov je predlagal, da bi šli Zlati bralci na izlet drugam in ne v Ljubljano. Po pogovoru smo prišli do zaključka, da je izlet v Ljubljano ustrezen.
2. Ravnateljica prosi, da se v komisijo za učbeniški sklad imenuje tudi predstavnika Sveta staršev šole. **Sklep: Za predstavnika v komisijo za učbeniški sklad soglasno imenovani Zlatka Turšič in Barbara Mlakar.**
3. Ravnateljica vpraša predstavnike ali se še strinjajo, da šola nabavi likovni material. Ker je kar nekaj materiala ostalo, bo strošek letos najverjetneje isti oz. nižji, kot je bil lansko leto. **Sklep: Prisotni predstavniki so soglasni, da šola tudi za šolsko leto 2018/19 nabavi likovni material.**
4. Dana je bila pripomba glede izleta 2. razreda v živalski vrt. In sicer nezadovoljstvo otrok glede programa – videli malo živali. Ravnateljica pove, da bo preverila program v živalskem vrtu.

Seja končana ob 19.10 h.

Zapisala: Predsednica Sveta staršev šole

**Barbara Mlakar Zlatka Turšič**